ทำไมบางบริษัท เป็นผู้ถือหุ้นใหญ่ ในบริษัทตัวเอง
ทำไมถึงเป็นแบบนั้น ? ลงทุนแมนจะมาเล่าให้ฟัง
16 ก.ย. 2565

ทำไมบางบริษัท เป็นผู้ถือหุ้นใหญ่ ในบริษัทตัวเอง /โดย ลงทุนแมน
รู้ไหมว่า บริษัท เจริญโภคภัณฑ์อาหาร จำกัด (มหาชน) หรือ CPF ถือหุ้น 2.37% ในบริษัทตัวเอง 
บริษัท ช.การช่าง จำกัด (มหาชน) หรือ CK ถือหุ้น 2.13% ในบริษัทตัวเอง เช่นกัน
แล้วทำไมถึงเป็นแบบนั้น ?
ลงทุนแมนจะมาเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คำตอบก็คือ บริษัทเหล่านี้ ซื้อหุ้นของบริษัทตัวเองคืนจากนักลงทุน
โดยหุ้นที่ได้จากการซื้อคืนในลักษณะนี้ เราจะเรียกกันว่า “Treasury Stock” 
ซึ่งบริษัทจะมีสถานะเป็นผู้ถือหุ้นรายหนึ่งของกิจการตัวเองอยู่
สำหรับเหตุผลที่ว่า ทำไมต้องซื้อหุ้นคืนนั้น
อาจจะมีด้วยกันหลายเหตุผล เช่น มูลค่าหุ้นต่ำกว่ามูลค่าพื้นฐาน
อย่างในช่วงวิกฤติเศรษฐกิจ หากบริษัทไหนมีมูลค่าลดต่ำลงตามตลาดหุ้น
แต่ธุรกิจไม่ค่อยได้รับผลกระทบเท่าไร หรือกระทบเพียงชั่วคราว
บริษัทเหล่านี้ก็มักจะกลายเป็นที่สนใจของตลาด นักลงทุน บริษัทต่าง ๆ รวมถึงตัวเจ้าของกิจการเอง ที่อาจจะตัดสินใจซื้อหุ้นของบริษัทตัวเองคืนจากตลาดได้เหมือนกัน
โดยส่วนใหญ่แล้ว บริษัทที่จะซื้อหุ้นคืนได้ ก็ต้องมีกำไรสะสมและมีสภาพคล่องสูง 
อย่างในช่วงวิกฤติโควิด 19 ก็มีหลายบริษัทในตลาดหุ้นไทย ที่ทำการซื้อหุ้นคืนจากตลาด 
เช่น TCAP, CK, CPF, KCE, KBANK และ CPN
แล้วการที่เจ้าของซื้อหุ้นกิจการตัวเองคืน ส่งผลดีอย่างไร ?
ประโยชน์ของการทำ Treasury Stock หรือซื้อหุ้นคืน แบ่งออกเป็น 2 มุม
ในมุมของบริษัท จะเป็นการเพิ่มความต้องการหุ้นของบริษัท 
ซึ่งอาจจะทำให้ราคาหุ้นปรับตัวสูงขึ้น
นอกจากนี้ การซื้อหุ้นคืนก็จะทำให้กำไรสุทธิต่อหุ้นเพิ่มขึ้น ซึ่งผู้ถือหุ้นก็ยังได้ประโยชน์ จากเงินปันผลต่อหุ้นที่สูงขึ้นด้วย
โดยวิธีนี้เรียกได้ว่าเป็นท่าประจำ ของหลายบริษัทในสหรัฐอเมริกา
ที่ส่วนใหญ่แล้ว จะนำเงินสดที่เหลืออยู่ในบริษัท ไปใช้ในรูปแบบของการซื้อหุ้นคืน 
ไม่ว่าจะเป็นเฟซบุ๊ก กูเกิล หรือแอปเปิล ต่างก็ใช้วิธีนี้กันหมด
อย่างไรก็ตาม ก็ไม่ใช่ว่าการซื้อหุ้นคืนจะมีแต่ข้อดีเสมอไป เพราะในมุมของนักลงทุน ก็อาจมองว่าบริษัทไม่ได้มีการนำเงินไปลงทุนอะไรใหม่ ๆ ซึ่งเป็นสัญญาณว่า บริษัทกำลังเติบโตช้าลง ได้เหมือนกัน
สำหรับเหตุผลที่ว่า ทำไมชื่อของบริษัทในตลาดหุ้นไทยที่ซื้อหุ้นคืน
ยังคงมีชื่อปรากฏไปเป็นผู้ถือหุ้นรายใหญ่อยู่ ก็ต้องบอกว่ามันเป็นไปตามขั้นตอนการซื้อหุ้นคืน
ซึ่งจะเริ่มจาก บริษัทต้องเปิดเผยโครงการซื้อหุ้นคืนก่อน ว่าจะซื้อเท่าไร และยาวนานขนาดไหน
หลังจากนั้น บริษัทก็จะสามารถเริ่มซื้อหุ้นคืนได้ 2 วิธี
- ซื้อคืนเลยในตลาดหุ้นไทย
- เสนอซื้อเป็นการทั่วไป หรือ General Offer
โดยเมื่อซื้อคืนเสร็จสิ้นแล้ว บริษัทก็สามารถนำไปขายคืน เพื่อทำกำไรในกระดานก็ได้ 
หรือเสนอขายแก่ประชาชนก็ได้ ซึ่งก็จะมีทั้งกรณีที่ขายคืน หมด กับ ไม่หมด
หากขายคืนทั้งหมด จำนวนหุ้นก็จะเท่าเดิม 
กรณีนี้ บริษัทก็จะมีกำไร หรือขาดทุนจากการซื้อขายหุ้นของบริษัทตัวเอง
หากไม่ได้ขายคืน หรือขายคืนไม่หมด
หากครบกำหนด 3 ปี บริษัทต้องดำเนินการจดทะเบียนลดทุนหลังจากนั้น
ซึ่งจุดนี้เอง ก็จะทำให้จำนวนหุ้นของบริษัทน้อยลง และชื่อบริษัทก็จะหายออกไปจากชื่อผู้ถือหุ้น นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-